google/wiki40b huggingface dataset:
Anzelmas Kenterberietis

A. Kenterberiečio filosofija

Jo požiūriu, tikėjimas reikalingas racionalaus supratimo. Nors tikėjimas visada yra atspirties taškas, o tikėjimo dogmų turinio negalima paneigti jokia protu paremta priežastimi, vis dėlto teisingas protas veda į tikėjimo tiesas. Todėl krikščionis irgi turėtų stengtis suprasti protu. A. Kenterberietis bando parodyti, kad krikščioniškojo mokslo turinius galima išvesti tiesiog iš proto argumentų, nesiremiant autoritetais – (Biblija, Bažnyčios tėvais).
Šv. Anzelmas filosofijos istorijoje labiausiai žinomas dėl to, kad, kaip paprastai manoma, veikale „Proslogionas“ pateikė vadinamąjį ontologinį Dievo buvimo įrodymą. Pagrindinė įrodymo mintis yra tokia: Dievas privalo iš tiesų egzistuoti, nes kitaip jis nebūtų tai, už ką nieko didesnio negalima pamąstyti. Jei Dievas iš tiesų neegzistuotų, tai jis nebebūtų tai, už ką nieko didesnio negalima pamąstyti.
Filosofų diskusijos dėl šio įrodymo pagrįstumo vyksta iki šiol. Kai kurie šiuolaikiniai šv. Anzelmo tekstų tyrinėtojai mano, kad pats šv. Anzelmas vis dėlto nesiekė pateikti tokio įrodymo, – ontologinio įrodymo priskyrimas Anzelmui remiasi netinkama „Proslogiono“ interpretacija (žr.: Drazdauskas, S. 1996. „Įvadas“ // Anzelmas Kenterberietis „Proslogionas“, Vilnius, Aidai, 1996, p. 7-30).
Levo Bergo kalnai

Levo Bergo kalnai (rus. Берга Льва горы) – kalnai Rytų Antarktidoje, Jurgio V-ojo krante. Sudaryti iš molingų skalūnų. Kalnai sudaro 6 viršūnes (nunatakus), siekiančius 650 m aukštį.
Kalnai atrasti 3-osios tarybinės antarktinės ekspedicijos 1958 m. Pavadinti tarybinio geografo, akademiko Levo Bergo garbei.
Pasvalio sporto mokykla

Pasvalio sporto mokykla - sporto mokykla Šiaurės Lietuvoje. Įkurta 1960 m. Prie jos 2004 m. prijungta Pasvalio rajono vaikų ir jaunių sporto mokykla. 45 darbuotojai, iš jų 17 trenerių.
Adresas: Taikos 22, Pasvalys.
Karlas fon Klauzevicas

Biografija

1805 m. baigė Berlyno karo akademiją. 1806 m. ir 1812–1815 m. dalyvavo karuose su Napoleonu I, 1806–1808 m. buvo prancūzų nelaisvėje. Nuo 1809 m. tarnavo Rytų Prūsijos generaliniame štabe. 1810–1812 m. Berlyno karo mokykloje dėstė strategiją ir taktiką, 1818–1830 m. mokyklos direktorius.
Napoleonui I užpuolus Rusijos imperiją tarnavo Rusijai, dalyvavo mūšyje prie Vitebsko, Borodino mūšyje dalyvavo reide į prancūzų kariuomenės flangą. Vėliau, pervestas į Rygą pasiprašė į Vitgenšteino 1-ąjį korpusą. Su Johanu Dybiču vadovavo jos derybų delegacijai, kuri 1812 m. gruodžio 30 d. pasirašė Tauragės susitarimą dėl Prūsijos kariuomenės neutralumo. 1813–1814 m. mišraus prūsų – rusų korpuso štabo viršininkas. Nuo 1814 m. tarnavo Prūsijos kariuomenėje, 1816–1818 m. Žemutinio Reino karinės apygardos štabo viršininkas.
Išanalizavo daugiau, kaip 130 1566–1815 m. laikotarpio žygių ir karų, susistemino to meto kariavimo pokyčius ir išplėtojo karo filosofiją, kuri neprarado reikšmės ir naujausiais laikais. Pagal jį karas nėra savitikslis – tai politikos tąsa kitokiomis priemonėmis. Jis sukūrė totalinio karo sampratą, pagal kurią reikia pulti priešo karines pajėgas, išteklius, civilius gyventojus ir palaužti jo norą kariauti. Svarbiausias uždavinys – sutriuškinti priešą generaliniame mūšyje. Jo idėjomis buvo pagrįsti Prūsijos veiksmai 1866, 1870–1871 m. ir visų kariuomenių strategija per Pirmąjį ir Antrąjį pasaulinį karą. Svarbiausias veikalas – „Apie karą“ (Vom Kriege) išspausdintas rinkinyje „Pomirtiniai kūriniai apie karą ir kariavimą“ (Hinterlassene Werke ūber Krieg und Kriegfūhrung 10 t. Berlynas, 1832–1837 m.).
Karolis II Pamišėlis

Biografija

Pilypo IV sūnus, silpnaprotis ir ligotas. Iš tikro valdė jo motina regentė, vėliau karaliaus dvare dėl įtakos varžėsi Prancūzijai ir Austrijai palankios frakcijos, Ispanija prarado didžiosios valstybės statusą. Paaiškėjus, kad Karolis neturės vaikų, dėl Ispanijos sosto paveldėjimo prasidėjo užsienio pretendentų kova, po jo mirties kilo Ispanijos įpėdinystės karas (1701-1714 m.).
Mėnulio šviesa (2002 filmas)

Turinys

Paauglė Kler gyvena kartu su turtingais įtėviais prabangiame name netoli oro uosto. Vieną dieną sandėliuke ji aptinka sunkiai sužeistą savo amžiaus berniuką. Pastarasis nemoka kalbos ir yra narkotikų kurjeris, savo organizme gabenantis narkotikus greičiausiai iš Afganistano. Po to, kai jis pristatė partiją, vaikiną bandė nužudyti, tačiau jis paspruko ir dabar apylinkėse šie jo ieško. Nieko nepranešusi šeimai, Kler imasi jį slaugyti. Vaikinas lėtai sveiksta ir mergina jį įsimyli, tačiau netoliese besisukantys nusikaltėliai ir tėvų sprendimas parduoti namą bei persikelti į miestą paskatina jaunuolius pabėgti...
Vliorės karas

Prielaidos

Prieš įsitraukdama į Pirmąjį pasaulinį karą kaip Antantės sąjungininkė Italijos karalystė turėjo 1915 m. pasirašiusi slaptą Londono sutartį, pagal kurią Italija pasižadėjo per mėnesį paskelbti karą Vokietijai ir Austrijai-Vengrijai, už tai karo pabaigoje gaudama kai kurių teritorijų. Šioje sutartyje Italijai buvo pažadėtos Albanijos žemės.
1920 m. Paryžiaus taikos konferencijoje sąjungininkai dar nebuvo nusprendę dėl Albanijos ateities, tačiau Italijos pretenzijos į Vliorę nebuvo ginčijamos. Italijos ministras pirmininkas Nitti taip pat tikėjosi gauti mandatą ir likusiai šalies daliai remiantis slapta Londono sutartimi.

Konfliktas

Mūšiai prasidėjo birželio 4 d. po to, kai italų generolas Settimo Piacentini atsisakė Vliorės rajoną perduoti Albanijos vyriausybei. Nacionalinis gynybos komitetas su politiniu lyderiu Qazim Koculi sutelkė apie 4 000 albanų savanorių. Tuo tarpu italų pajėgos regione siekė 20 000 gerai ginkluotų kareivių. Pirmas kovas albanų sukilėliai pradėjo Vliorės mieste, naudodami vien kardus, lazdas ir akmenis. Kai kurie iš jų visiškai neturėjo ginklų.
Buvę įtvirtinimai negalėjo sulaikyti albanų kariuomenės puolimo ir revoliucinių judėjimų pačioje Italijoje. 1920 m. rugpjūčio 2 d. buvo pasirašytas Albanijos–Italijos protokolas, pagal kurį Italija turėjo palikti šalį. Šis susitarimas nubraukė Italijos pretenzijas į Vliorę ir mandatą valdyti Albaniją, išgelbėjant šios šalies teritoriją nuo tolesnio dalinimo. Ugnies nutraukimas buvo pasiektas rugpjūčio 5 d., taip užbaigiant nesutarimus tarp italų ir albanų.

Pasekmės

Tai buvo pirma Albanijos valstybės sutartis su užsienio šalimi. Italija pripažino Albanijos teritorinį vientisumą ir jos 1913 m. sienas. Vliorė buvo pirmoji nepriklausomos Albanijos sostinė.
Arūnas Bačiūnas

Biografija

1989 m. baigė Čekiškės vidurinę mokyklą, 1994 m. – Lietuvos žemės ūkio universitetą, inžinierius hidrotechnikas.
Kauno rajono savivaldybės administracijos Vilkijos apylinkių seniūnijos seniūnas.
Lietuvos socialdemokratų partijos Kauno rajono skyriaus narys. 2011 m. Kauno rajono savivaldybės tarybos narys, išrinktas, bet atsisakė mandato. 
Lietuvos seniūnų asociacijos narys, Vilkijos parapijos pastoracinės tarybos ir valdybos narys. Žmona Vilma, vaikai Arminas, Danielė, Viltė.
Neurohumoralinė reguliacija

Neurohumoralinė reguliacija (neuron ir lot. humor – skystis) – bendra nervų sistemos ir biologiškai aktyvių kraujyje, limfoje ir audinių skystyje esančių medžiagų, tokių kaip hormonai, kai kurie medžiagų apykaitos produktai, veikla, lemianti fiziologinių organizmo procesų darną ir koordinuotumą. Palaiko homeostazę, organų ir jų sistemų aktyvumą, padeda organizmui prisitaikyti prie aplinkos.
Gyvūnų evoliucijoje humoralinė reguliacija atsirado anksčiau nei nervinė reguliacija. Šioji tobulėjo, darėsi vis savarankiškesnė; ji greitesnė ir tikslesnė už humoralinę reguliaciją. Abi reguliacijos sistemos diferencijuodamos kartu ir integravosi – jungėsi į vientisą neurohumoralinę reguliaciją. Šių dviejų sistemų darnią veiklą reguliuoja pailgųjų smegenų, hipotaliamo ir limbinės sistemos centrai. Šiose nervų sistemos dalyse esama biologiškai aktyvioms medžiagoms jautrių chemoreceptorių.
Nervų sistema veikia medžiagų apykaitą ir vidaus sekrecijos liaukų veiklą, o informaciją apie reguliuojamų organų funkcinę būklę gauna grįžtamaisiais ryšiais. Pavyzdžiui, streso būsenoje smegenų žievėje atsiradęs jaudinimas perduodamas į hipotaliamą, kur yra aukščiausieji neurohumoralinės reguliacijos centrai. Hipotaliame pasigaminęs noradrenalinas, veikdamas adrenerginius nervinius tinklinio darinio elementus, padeda atsirasti jaudinimui simpatinėje nervų sistemoje. Impulsai, sklindantys simpatiniais nervais, suintensyvina adrenalino gamybą antinksčių šerdinėje dalyje. Į kraują, o su juo į hipotaliamą patekęs adrenalinas, sukelia jaudinimą adrenerginiuose nerviniuose elementuose. Tai lemia vadinamojo atpalaiduojančiojo faktoriaus išsiskyrimą. Dėl šio faktoriaus poveikio hipofizėje sintetinamas adrenokortikotropinis hormonas, be kurio antinksčių žievėje nesigamintų hormonai kortikosteroidai. Jie sukelia nervinių ir humoralinių reakcijų grandinę, taip padėdami organizmui prisitaikyti prie stresą sukeliančių veiksnių.
Imbaburos provincija

Geografija

Visa provincijos teritorija išsidėsčiusi Andų kalnuose. Yra iškilę keletas ugnikalnių, iš kurių svarbiausi – Imbabura, Kotakačis, Mochanda. Gausu vulkaninės kilmės lagūnų (didžiausia – Kuikoča), karštųjų versmių.
Humbolto fondas

Stipendijos

Stipendijos patyrusiems mokslininkams – 2 450 eurų/mėn. (6–18 mėn.). Be to, šeimos, kelionės (mobilumo), sveikatos draudimo ir civilinės atsakomybės draudimo priemokos. Užsienio kalbos kursų stipendija (2–4 mėn. intensyviems kalbos kursams stipendininkui ir jo sutuoktiniui) mokama pasirinktai kalbos įstaigai Vokietijoje arba prieš pat stažuotę užsienyje. Išmokos kartu vykstantiems šeimos nariams (jei išvyka tęsiasi bent 3 mėn.) – iki 326 eurų/mėn. sutuoktiniui ir iki 204 eurų/mėn. kiekvienam vaikui. Mokama Europos priemoka tyrimo išvykai kitoje tyrimų įstaigoje (nei numatyta pagal projektą) kitoje Europos šalyje, jeigu tai reikalinga įgyvendinant tyrimų projektą. Priimančioji tyrimų įstaiga gauna išmoką – 800 eurų/mėn. (gamtos mokslai, inžinerija) arba 500 eurų/mėn. (humanitariniai arba socialiniai mokslai). Patyrusių mokslininkų atveju daktaro laipsnis turi būti įgytas ne anksčiau kaip prieš 12 metų. Stažuotė galima dalinti į 3 dalis. Pretendentas paprastai turi būti jau dirbęs „asistuojančiuoju profesoriumi“ (angl. Assistant Professor) arba jaunųjų (mokslininkų) grupių vadovu arba turėti daugiametę savarankiškos mokslinės veiklos patirtį.
Stipendijos postdoktorantams – 2 250 eurų/mėn. (6–24 mėn.). Kalbos kursų, kelionės, užsienio stažuočių priemokos, išmokos priimančiai įstaigai Vokietijoje – analogiškai kaip ir patyrusių mokslininkų programos atveju. Daktaro laipsnis turi būti įgytas ne anksčiau kaip prieš 4 metus (paraiškos gavimo momentu). Būtinos kelios mokslininkų (vadovo, svetimos įstaigos atstovų) rekomendacijos, mokslinės publikacijos tarptautiniuose leidiniuose ir kita aukšto lygmens mokslinė kvalifikacija, pagrįsta dokumentais bei kitais įrodymais.
Stipendininkai iš Lietuvos – ekonomistė prof. Kazimira Danutė Prunskienė (g. 1943 m.), filosofas politikas prof. Justinas Karosas (g. 1937 m.), diplomatas Vaidevutis Geralavičius, fizikai profesoriai Jūras Banys, Vytautas Balevičius, Kęstutis Staliūnas (g. 1963 m.), Kęstutis Pyragas, Bronius Kaulakys, chemikas prof. Eimutis Juzeliūnas, teisininkai prof. Egidijus Šileikis, Gintautas Sakalauskas ir kiti.
Slankmatis

Slankmatis – nonijaus skalę turintis prietaisas, naudojamas ilgiui nuo 10 mm iki 100 mm matuoti.
Bendrija (Vilnius)

Bendrija – mėnesinis leidinys, skirtas kooperacijos reikalams, ėjęs 1911–1913 m. Vilniuje.

Istorija

Leidėjas ir redaktorius Mykolas Sleževičius. Pirmasis numeris išėjo 1911 m. lapkričio mėn. Spausdino J. Zavadskio spaustuvė, nuo Nr. 8 – M. Kuktos spaustuvė. Išėjo 26 numeriai.
Rašė apie įvairią vartotojų draugijų veiklą, kooperacijos patirtį kitose šalyse, kooperacijos svarbą Lietuvos ekonomikai. Bendradarbiavo Domininkas Bukantas, Petras Rasikas, Albinas Rimka, Klemensas Skabeika, Domas Šidlauskas, Edvardas Šulčys.
Nemirseta

Istorija

Minima nuo XV amžiaus. Tai viena seniausių pajūrio vietovių, jau VIII–XIII a. priklausiusių Palangos prekybiniam centrui. XIII a. Nemirseta atiteko Vokiečių ordinui. 1422 m. kaimas tapo pasienio punktu. Nuo 1434 m. minima karčema, įsikūrė pasienio sargybos būstinė.
Nuo XVIII a. 2-osios pusės veikė pašto įstaiga, vadinta Immersatt. 1773 m. įsteigta pradinė mokykla, pastatytas vėjo malūnas. Nuo XIX a. 3-ojo dešimtmečio ėmė kurtis kurortas. Čia XIX a. pabaigoje pastatyti vasarnamiai, veikė viešbutis-karčema, pasienio muitinės punktas, gelbėjimo stotis. Vasarnamiai buvo pastatyti jūros pakrantėje, prie pagrindinio kelio stovėjo viešbutis, XX a. 1-ojoje pusėje vadintas Kurhauzu. Valstiečių sodybos išsidėstė į rytus nuo pagrindinio kelio – arčiau pasienio su Lietuva. Pakrantės ruožas XIX a. 1-ojoje pusėje užsodintas pušynais, kurie saugojo gyvenvietę nuo jūros vėjų.
1926 m. kaime gyveno 197 gyventojai. 1958 m. rugsėjo 29 d. Nemirseta prijungta prie Palangos.
Sovietmečiu Nemirsetos centre įsikūrė karinis dalinys, vasarnamiai buvo nugriauti, Kurhauzas rekonstruotas, pastatytos kareivinės, gyvenamųjų namų kariškiams kompleksas. Nemirsetoje likęs rekonstruotas Kurhauzo pastatas.

Pavadinimo kilmė

Vietovės pavadinimas kilęs iš asmenvardžio Nemira ir kuršių kalbos žodžio seta – „kiemas“. Pavadinimą suteikė kuršininkai, gyvenę čia iki 1944 metų. XX a. 1-ojoje pusėje buvo vartojamas Nemerzatės pavadinimas. Dar ankstyvuoju sovietmečiu ji buvo žinoma kaip Nimerzatė, bet vėliau nusistovėjo Nemirseta.
Su vietovės pavadinimu yra susijęs žinomas vokiečių posakis „Nimmersatt, wo das Reich sein Ende hat“ – „Nemirseta, tai vieta kur baigiasi Reichas (Vokietija)“ (vok. nimmer – „niekada“ + satt – „sotus“, kaip aliuzija į didelį ekspansinį apetitą). Vietovė buvo šiauriausia Vokietijos imperijos gyvenvietė prieš Pirmąjį pasaulinį karą.
Intervencijos brigada (Portugalija)

Intervencijos brigada (portug. Brigada de Intervenção, BrigInt) – Portugalijos armijos mechanizuotųjų pėstininkų brigada, suformuota 2006 m. iš Lengvosios intervencijos brigados (portug. Brigada de Intervenção Ligeira), kuri anksčiau buvo suformuota iš Specialiųjų pajėgų brigados (portug. Brigada de Forças Especiais).
Nefrologija

Nefrologija (gr. nephros – inkstas ir logos – mokslas) – medicinos šaka, kuri tiria inkstų struktūrą, funkcijas, ligų etiologiją, patogenezę, kliniką, profilaktiką ir gydymą. Greta fizikinių, biocheminių, imuninių, radioizotopinių tyrimo metodų taikoma inkstų angiografija, biopsija, urografija. Nefrologija susijusi su urologija.

Istorija

Ši medicinos šaka atsirado XIX a. viduryje, R. Braitui (1788–1858 m., Didžioji Britanija) aprašius nefrito požymius ir kliniką. A. Šumlianskis (1848–1895 m., Rusija) ir V. Boumenas (1816–1892 m., Didžioji Britanija) atrado inkstų kamuolėlio kapsulę, vėliau pavadintą jo vardu. Buvo ištirta ir aprašyta daugelio inkstų ligų simptomika, inkstų nepakankamumo vystymosi dėsningumai. XX a. pirmojoje pusėje L. Ambaras ir Ž. Albaranas (Prancūzija) sukūrė inkstų funkcijos tyrimo metodų. A. Marionas (Prancūzija) patobulino daugelį inkstų operacijų. Ypač sparčiai nefrologija pradėjo vystytis, kai buvo sukurti inkstų angiografijos ir urografijos metodai. Atlikti pirmieji inkstų persodinimo bandymai. E. Ulmanas (Austrija) 1902 m., ligoniui prijungdamas kiaulės inkstą, nesėkmingai mėgino gydyti inkstų nepakankamumą. 1912 m. D. Abelis, L. Rauntris ir B. Terneris (JAV) sukonstravo pirmąjį dirbtinį inkstą. V. Kolfas (Nyderlandai) 1943 m. padarė pirmąją hemodializę. 1954 m. Bostone pirmąkart sėkmingai persodintas inkstas. 1960 m. buvo įkurta Tarptautinė nefrologų draugija.
TSRS 1921 m. S. Zimnickis sukūrė inkstų funkcijos tyrimo metodą, 1924 m. originaliai suklasifikavo nefritus. 1934 m. V. Voronojus pirmasis pasaulyje transplantacijai pradėjo naudoti lavono inkstą. 1958 m. pradėtas naudoti dirbtinis inkstas. 1963 m. B. Petrovskis pirmą kartą sėkmingai persodino inkstą.
Lietuvoje nefrologijos klausimus, tokius kaip inkstų tuberkuliozė, plastinės inkstų operacijos, 1922–1940 m. tyrė V. Kuzma ir V. Kanauka. Dirbtinis inkstas pradėtas naudoti 1962 m. Vilniaus, 1969 m. Kauno ligoninėse. 1970 m. A. Marcinkevičius atliko pirmąją inksto persodinimo operaciją.
Lazdijų rajono savivaldybės taryba

Lazdijų rajono savivaldybės taryba – Lazdijų rajono savivaldybės bendruomenės atstovaujamoji savivaldos institucija, atsakinga už savivaldos teisės, savo funkcijų ir bendruomenės iškeltų uždavinių įgyvendinimą bendruomenės interesais savivaldybės teritorijoje. Taryba renkama ketveriems metams visuotiniuose, slaptuose, laisvuose ir lygiuose rinkimuose pagal Lietuvos Respublikoje registruotų politinių partijų pateiktus kandidatų sąrašus. Rinkėjai – savivaldybės teritorijos gyventojai, gali keisti kandidatų eilę sąraše, penkiems kandidatams suteikdami pirmumo balsus.
Tarybą sudaro 25 tarybos nariai. Naujai išrinktos tarybos nario įgaliojimai prasideda, o ankstesnės kadencijos tarybos nario įgaliojimai baigiasi nuo tos dienos, kurią naujai išrinkta taryba susirenka į pirmąjį posėdį.
Per du mėnesius nuo pirmojo naujai išrinktos savivaldybės tarybos posėdžio sušaukimo dienos turi būti išrinktas savivaldybės meras, paskirti mero pavaduotojas ir savivaldybės administracijos direktorius, sudaryti tarybos komitetai ir tarybos kolegija. Savivaldybės tarybos veiklos tvarką ir formas nustato Vietos savivaldos įstatymas ir savivaldybės tarybos veiklos reglamentas.
Savivaldybės taryba savo įgaliojimus įgyvendina kolegialiai savivaldybės tarybos posėdžiuose. Tarybos posėdžiams klausimus rengia komitetai bei komisijos savo posėdžiuose, tarybos narių frakcijos bei savivaldybės administracija. Taryba svarstomais klausimais priima sprendimus ir kontroliuoja jų įgyvendinimą.
Savivaldybė yra Lietuvos savivaldybių asociacijos narė.
Batgitas

Istorija

Gyvenvietė žinoma nuo viduramžių.
Žmogus-Voras: toli nuo namų

Siužetas

Žmonija sužino apie monstrus Stichijas ir Nikas Furis su Marija Hil nukeliauja jų nužudyti. Pakeliui jie sutinka herojų Misterijų, kuris vėliau prie jų prisijungia. Piteris Parkeris toliau gyvena savo normalų gyvenimą, kol neiškeliauja į ekskursiją.
Zaria (TKS modulis)

„Zaria“ (rus. Заря́ 'Aušra') modulis, taip pat žinomas techniniu terminu Funkcinis krovinių blokas ar rusišku akronimu FGB, buvo pirmasis Tarptautinės kosminės stoties (TKS) komponentas. Šio modulio paskirtis – suteikti stočiai pradinę galią ir varomąją jėgą. 19 323 kg masės modulis buvo pakeltas į orbitą Rusijos nešančiosios raketos „Proton-K“ 1998 m. lapkričio mėnesį.
JAV finansuojamas, tačiau Rusijoje pastatytas „Zaria“ modulis, yra JAV priklausantis stoties komponentas, iškeltas į orbitą Rusijos raketa.

Istorija

„Zaria“ modulio statyba prasidėjo 1994 m. gruodį. Modulis buvo pastatytas Chruničiovo valstybiniame mokslinių tyrimų ir gamybiniame centre, Maskvoje pagal subrangos sutartį su „Boeing“ Nacionalinei aeronautikos ir kosmoso administracijai (NASA), JAV. 1998 m. sausį jis buvo atvežtas į starto aikštelę Baikonuro kosmodrome (Kazachstanas) ir pradėta rengtis startui. Trijų pakopų raketa „Proton“ iškėlė modulį į 220,4–339,6 kilometro aukščio orbitą. Starto metu modulio sistemos buvo „miego“ režime, siekiant išsaugoti akumuliatorių energiją. Pasiekus pradinę elipsinę orbitą bei atsijungus nuo „Protono“ trečiosios pakopos iš anksto užprogramuotų komandų rinkinys automatiškai aktyvavo modulio sistemas, įdiegė bei įjungė saulės elementų sistemas bei ryšių antenas. Naudojant rusų „Kurs“ sistemą, „Zaria“ atliko automatinį ir nuotoliniu būdu valdomą susitikimą bei susijungimą orbitoje su aptarnavimo moduliu. Po kelių dienų testų, moduliui buvo duota komanda įjungti variklius ir pakilti į maždaug 400 km orbitą, kur jį „pagavo“ erdvėlaivis „Space Shuttle Endeavour“ ir sujungė su JAV pastatytu „Unity Node“ moduliu.
Praėjus kelioms savaitėms po „Zaria“ iškėlimo į orbitą, erdvėlaivis „Space Shuttle Endeavour“ iškėlė į orbitą bei prijungė prie modulio „Zaria“ JAV pagamintą jungiamąjį modulį, pavadintą „Node 1“ arba „Unity“. Iki atvykstant trečiam TKS komponentui – Rusijos aptarnavimo moduliui „Zvezda“, kuris pradiniame stoties kūrimo etape tapo įgulos gyvenamuoju moduliu bei stoties valdymo centru, „Zaria“ modulis kartu su jungiamuoju moduliu „Unity“ užtikrino orientacijos kontrolę, komunikaciją bei elektros energiją. Aptarnavimo modulis „Zvezda“ išplėtė arba perėmė daugelį modulio „Zaria“ funkcijų. Dabar „Zaria“ modulis iš esmės naudojamas pirmiausia kaip krovinių modulis. Taip pat naudojami jo išoriniai kuro bakai.

Konstrukcija

„Zaria“ modulis yra 12,55 m ilgio ir 4,1 m pločio plačiausiame taške. Jo saulės elementų sistemos ir 6 Ni-Cd baterijos gali generuoti vidutiniškai 3 kW elektros energijos. Prie šoninių dokų jungiasi pilotuojami rusų erdvėlaiviai „Sojuz“ bei krovininiai erdvėlaiviai „Progress“, kuriais į TKS pristatomi kroviniai bei papildomos atsargos. Dvi saulės elementų sistemos yra 10,67 m ilgio ir 3,35 m pločio. 16 modulio „Zaria“ kuro bakų iš viso gali talpinti daugiau nei šešias tonas raketinio kuro. Modulio orientacijos kontrolės sistema susideda iš 24 didelių bei 12 mažų vairavimo purkštukų. Iki atvykstant moduliui „Zvezda“ du dideli „Zaria“ varikliai buvo naudojami sukurti modulio varomajai jėgai bei atlikti dideliems stoties orbitos pokyčiams.
Kerala

Pietų Azijos subregionas

Keralos valstija sutampa su istoriniu – kultūriniu Pietų Azijos subregionu. Jis yra apgyvendintas malajalių tautos. Šis regionas – vienas naujausių, susiformavęs ir atskirą identitetą įgijęs tik apie VIII a. Iki tol jis buvo Tamilakamo dalis. Stiprėjant malajalių identitetui, formuojantis savarankiškai jų kalbai, rašto sistemai (malajalių raštas), kultūrai, regionas pradėtas vadinti Malajalamu. Vėliau jam prigijo pavadinimas Kerala.
Ščučino dekanatas

Ščučino dekanatas (lenk. Dekanat Szczuczyn) – tai vienas iš 24 katalikų, Lomžos vyskupijos dekanatų. Dekanas Jerzy Śleszyński. Dekanate yra 16.590 tikinčiųjų.
Šachmatų kompozicijos tema

Šachmatų kompozicijos tema – tai uždavinio (etiudo) siužetas, sumanymas, kuris, kuriant uždavinį ar etiudą buvo panaudotas ɯž pagrindą, pav.ː mato, pato, Grimšo, šakutės, pozicinių lygiųjų ir kt. temos. Viename kūrinyje gali būti kelios  temos.

Temos pavadinimas

Temos pavadinimui paprastai suteikiama jos atradėjo pavardė, bet būna ir vietovės, miesto, panaudotos taktinės idėjos, ir kt. kilmės  pavadinimų vardai. 
Tačiau pasitaiko atvejų, kai vėliau, tobulinant kurio nors šachmatų kompozitoriaus temą, paaiškėja, kad, naudojant šią temą, prieš daug  metų,  buvo publikuotas uždavinys spaudoje, bet vėliau buvo pamirštas. 
Dabartinėje praktikoje yra priimta išlaikyti pavardę to autoriaus, kuris pirmą kartą suteikė jos tikslų apibrėžimą, nurodė tolimesnį jos tobulinimo kelią ir prisidėjo prie jos populiarinimo.

Teminis variantas

Uždaviniuose autoriaus sumanymas, tema atskleidžiama pagrindiniame teminiame uždavinio (etiudo) variante. 
Jai keliami aukšti meniniai ir konstrukciniai reikalavimai: sumanymo raiškumas, medžiagos taupumas, dvylipumo nebuvimas. Etiude, ar daug ėjimų uždaviniuose būna vienas, rečiau du, o mažai ėjimų turinčiuose – du trys ar daugiau teminių variantų.
Temos panaudojimas klaidinančiajame pėdsake turi svarbią reikšmę, vertinant uždavinio ar etiudo vertę. Jai keliami tokie pat griežti reikalavai figūrų panaudojimo taupumui kaip ir teminiame pagrindiniame variante: visos figūros dalyvaujančios teminiame klaidinančiame pėdsake turi taip pat dalyvauti ir kompozicijos sprendinyje.
Tema suteika kompozicijai logiką, darną ir grožį.
Šachmatų kompozicijų kūrimo konkursų organizatoriai varžybų sąlygose dažnai nurodo temas pagal kurias turi būti sudaryti konkursui pateikiami uždaviniai (etiudai).
Šachmatų kompozicijos temos naudojamos: etiuduose ir uždaviniuose.

Temų skirstymas į grupes

Tiek etiudų, tiek uždavinių temų yra nemažai, todėl jos grupuojamos pagal panašumą.

Uždavinių teminės grupės

Linijų atidarymo ir figūrų užstojimo,
surišimų ir atrišimo,
matų kitimo,
žaidimo kitimo,
ėjimų funkcijų kitimo,
baterinio žaidimo,
grėsmių,
geometrinių motyvų,
pirmojo baltųjų ėjimo ypatumų,
juodųjų gynybos,
mato ėjimo ypatumų,
likusių temų grupes.

Etiudų teminės grupės

Figūros laimėjimo,
pėstininko pravedimo, 
mato, 
pato, 
figūrų blokavimo, 
tvirtovės, 
figūros persekiojimo, 
figūros surišimo, 
figūrų pririšimo, 
amžino šacho ir kt.